РЕПУБЛИКА БЪЛГАРИЯ 
ЧЕТИРИДЕСЕТ И ВТОРО НАРОДНО СЪБРАНИЕ

									Проект!

ЗАКОН ЗА СОБСТВЕНОСТТА И ПОЛЗУВАНЕТО НА ЗЕМЕДЕЛСКИТЕ ЗЕМИ

Обн. ДВ. бр.17 от 1 Март 1991г., попр. ДВ. бр.20 от 12 Март 1991г., изм. ДВ. бр.74 от 10 Септември 1991г., изм. ДВ. бр.18 от 2 Март 1992г., изм. ДВ. бр.28 от 3 Април 1992г., изм. ДВ. бр.46 от 4 Юни 1992г., изм. ДВ. бр.105 от 31 Декември 1992г., изм. ДВ. бр.48 от 4 Юни 1993г., изм. ДВ. бр.64 от 27 Юли 1993г., изм. ДВ. бр.83 от 30 Септември 1993г., изм. ДВ. бр.80 от 30 Септември 1994г., изм. ДВ. бр.45 от 16 Май 1995г., изм. ДВ. бр.57 от 23 Юни 1995г., изм. ДВ. бр.59 от 30 Юни 1995г., изм. ДВ. бр.79 от 17 Септември 1996г., изм. ДВ. бр.103 от 3 Декември 1996г., изм. ДВ. бр.104 от 6 Декември 1996г., доп. ДВ. бр.62 от 5 Август 1997г., изм. ДВ. бр.87 от 1 Октомври 1997г., изм. ДВ. бр.98 от 28 Октомври 1997г., изм. ДВ. бр.123 от 22 Декември 1997г., доп. ДВ. бр.124 от 23 Декември 1997г., изм. ДВ. бр.36 от 31 Март 1998г., изм. ДВ. бр.59 от 26 Май 1998г., изм. ДВ. бр.88 от 31 Юли 1998г., изм. ДВ. бр.133 от 11 Ноември 1998г., изм. ДВ. бр.68 от 30 Юли 1999г., изм. ДВ. бр.34 от 25 Април 2000г., изм. ДВ. бр.106 от 22 Декември 2000г., изм. ДВ. бр.28 от 19 Март 2002г., изм. ДВ. бр.47 от 10 Май 2002г., изм. ДВ. бр.99 от 22 Октомври 2002г., изм. ДВ. бр.16 от 18 Февруари 2003г., изм. ДВ. бр.36 от 30 Април 2004г., изм. ДВ. бр.38 от 11 Май 2004г., изм. ДВ. бр.87 от 1 Ноември 2005г., изм. ДВ. бр.17 от 24 Февруари 2006г., изм. ДВ. бр.30 от 11 Април 2006г., изм. ДВ. бр.13 от 9 Февруари 2007г., изм. ДВ. бр.24 от 20 Март 2007г., изм. ДВ. бр.59 от 20 Юли 2007г., изм. ДВ. бр.36 от 4 Април 2008г., изм. ДВ. бр.43 от 29 Април 2008г., изм. ДВ. бр.6 от 23 Януари 2009г., изм. ДВ. бр.10 от 6 Февруари 2009г., изм. ДВ. бр.19 от 13 Март 2009г., изм. ДВ. бр.44 от 12 Юни 2009г., изм. ДВ. бр.94 от 27 Ноември 2009г., изм. ДВ. бр.99 от 15 Декември 2009г., изм. ДВ. бр.62 от 10 Август 2010г., изм. ДВ. бр.8 от 25 Януари 2011г., изм. ДВ. бр.39 от 20 Май 2011г., изм. и доп. ДВ. бр.25 от 27 Март 2012г., изм. ДВ. бр.44 от 12 Юни 2012г., изм. ДВ. бр.15 от 15 Февруари 2013г., изм. ДВ. бр.16 от 19 Февруари 2013г., изм. ДВ. бр.66 от 26 Юли 2013г., изм. и доп. ДВ. бр.38 от 7 Май 2014г.

§ 1.   В чл. 20 се правят следните изменения и допълнения:
1. В ал. 1 след думите „от общинската служба по земеделие със” се добавя думата „свободни”, а след думите „Министерския съвет,”, се добавя текста „по пазарна цена, определена от независим оценител, но не по-ниска от цената, определена по реда на наредбата по чл. 36, ал. 2”.
2.  В ал. 3, изречение второ се заличава. 
§ 2.   Член 21 се отменя.
§ 3.   Член 22 се отменя.
§ 4.  В член 23, ал. 1,  изречения първо и второ се заличават 	и се създават нови изречения първо и второ:
- „При оземляването, решението на общинската служба по земеделие се съобщава на заинтересованите лица по реда на Гражданския процесуален кодекс и може да се обжалва по реда на чл. 14.”
- „Правото на собственост се придобива с влизане в сила на решението на общинската служба по земеделие, което се вписва в службата по вписванията.”
§ 5.   В чл. 23а текста „по чл. 21, ал. 3 и” се заличава. 

София, 02.07.2014г.	   			Вносители:	

МОТИВИ
Във връзка с ангажиментите на РБългария при присъединяването към ЕС, страната ни е съобщила на Европейската комисия /ЕК/ всички съществуващи схеми на държавни помощи, администрирани както от Министерството на земеделието и храните, така и от други институции.
Със заповед на министъра на земеделието и горите е създадена работна група, с представители на Министерството на земеделието и горите, Министерството на труда и социалната политика, Министерството на икономиката и енергетиката, Министерството на финансите и Министерски съвет, със задача - да извърши преценка и изготви списък на държавните помощи в областта на земеделието, съществуващи към 31.12.2006 година. В цитирания списък, изпратен на ЕК през м. април 2007 г., работната група е включила и съществуващата помощ ”Оземляване на безимотни и малоимотни граждани със земи от държавния и общинския поземлен фонд, чрез прехвърляне правото на собственост или чрез отдаване под наем при преференциални цени и условия”, тъй  като, предвид изискването на ЕК за провеждане на „безусловна тръжна процедура” за отдаването на земите от ДПФ и ОПФ под наем или аренда, участниците в която да са равнопоставени в условията на свободна конкуренция, е преценила, че съгласно нормите на европейското право, са налице основания тази мярка да се тълкува като държавна помощ. 
            Видно от Допълнителните разпоредби на Закона за държавните помощи / обн., ДВ, бр. 86 от 24.10.2006 г., в сила от 01.01.2007 г./, всяка помощ, предоставена от държавата или общината или за сметка на държавни или общински ресурси, пряко или чрез други лица, под каквато и да е форма, която нарушава или застрашава да наруши свободната конкуренция чрез поставяне в по - благоприятно положение на определен кръг субекти, се счита за държавна помощ. В тази връзка, с поставянето в привилегировано положение на определен кръг лица, ще се наруши свободната конкуренция, а Европейската комисия приема в своята практика, че аграрния сектор е силно конкурентен на международния пазар, така че всяко предимство влияе върху търговията между държавите - членки. Предоставянето на държавна помощ, която не отговаря на изискванията за допустимост, може да доведе до сериозни финансови санкции за държавата - членка, която я е предоставила.       
            Предвид изложеното, всяко оземляване на определен кръг от получатели, при отсъствие на „безусловна тръжна процедура”, се оценява от ЕК като държавна помощ, за която се провежда процедура по нотификация, придружена от икономическа оценка за положителното въздействие на мярката върху развитието на селскостопанския сектор и на рисковете за нарушаване на конкуренцията, причинени от тази мярка.
По смисъла на европейското законодателство, в условията на подпомагане на отрасъл ”Селско стопанство”, държавните помощи следва да изпълняват допълващи функции и към тях да се прибягва при необходимост само в изключителни случаи. Те трябва да се предоставят строго целево, по приоритетни направления, в ключово важни сектори и дейности. 
За да се счита за съвместима с Общия пазар, всяка мярка за помощ трябва да съдържа елементи на поощрение или да изисква участие от страна на бенецифиента. Държавна помощ, чиято единствена задача е да подобри финансовото състояние на бенецифиера, без никакви изисквания към него, не може да се приеме за съвместима с европейското законодателство. 
Представените на ЕК съществуващи помощи, включително и оземляването на безимотни и малоимотни граждани със земи от ДПФ или ОПФ при преференциални цени и условия, можеха да се прилагат без необходимост от оценка за съвместимост с Общия пазар до 31.12.2009 г.,  т.е. ЕК ги приема за период от три години, като след изтичането му, тези помощи не биха могли да се прилагат в досегашния им вид. Според възприетата терминология, те се означават като помощи на основание „залязваща клауза” и след изтичане на тригодишния преходен период, България може да прилага само държавни помощи, които са в съответствие с европейското право в областта на държавните помощи и за които е получено положително становище от ЕК.           
Във връзка с изложеното, оземляването на безимотни и малоимотни граждани при преференциални цени и условия, е определено като процедура със статут на държавна помощ по смисъла на Приложение V, раздел “Земеделие” от Акта за присъединяване на България към Европейския съюз и предвид определения от ЕК преходен период, прилагането й бе преустановено на 31.12.2009 година. За оземлените лица бе предвидена правна възможност,  в 3-месечен срок, считан от 4 август 2009 г., да поискат от общинските служби по земеделие придобиването в собственост на земите, с които са оземлени, както и да заплатят изцяло стойността на земята в срок до 31 декември 2009 г. / § 23 от ПЗР към Постановление № 188 от 24 юли 2009 г. за изменение и допълнение на Правилника за прилагане на Закона за собствеността и ползването на земеделските земи -  обн.,  ДВ, бр. 62 от 2009 г./. С  разпоредбата на § 23 от Преходните и заключителни разпоредби на ППЗСПЗЗ, бе предоставена възможност и на оземлените под наем лица, да подадат заявление за придобиване правото на собственост, преди изтичане срока на договора за наем, като изплатят изцяло стойността на земята до края на 2009 година. По-голямата част от гражданите, които имаха действащи договори за оземляване чрез отдаване под наем, сключени преди 2009 г., се възползваха от предоставената с § 23 от ПЗР на ППЗСПЗЗ възможност, изплатиха изцяло стойността на земята и придобиха правото на собственост върху ползваните под наем земеделски земи преди края на 2009 година. 
Във връзка със сключени договори за предоставяне под наем на земеделски земи от ДПФ или ОПФ на безимотни и  малоимотни граждани, които не придобиха право на собственост по реда на § 23 от ПЗР на ППЗСПЗЗ и чиито срокове изтичат след края на 2009 г. /2012-2015 година/, въпреки писменото уведомяване за приключване на процедурата по оземляване, безимотните и малоимотни граждани продължават и към настоящия момент да ползват предоставените им под наем земи при същите преференциални условия.
Договорите за отдаване на земи под наем на безимотните и малоимотни граждани са сключени в изпълнение на решенията на признато право на оземляване чрез отдаване под наем, постановени през периода 2002-2005 г. от съответната общинска служба по земеделие, те са формален акт и не съдържат никаква допълнителна преценка относно правото на оземляване. След приключване действието на горепосочените договори, безимотните и малоимотни граждани, по сега действащото законодателство, нямат право да придобият право на собственост върху ползваните под наем земеделски земи.   
Тъй като процеса на оземляване на безимотни и малоимотни граждани е със социална насоченост, наемателите по тях са предимно социално слаби граждани,  регистрирани в службите по социално подпомагане и/или като безработни в бюрата по труда, като основната цел на помощта е подпомагане доходите от земеделска дейност и осигуряване на заетост.
По информация на областните дирекции „Земеделие”, гражданите и домакинствата с действащи договори за оземляване чрез отдаване под наем към стопанската 2009/2010 г. са 2021 броя, като общият размер на помощта е приблизително 275 000 лв. или средно - по 136 лв. за една стопанска година, на стопанин или домакинство.
Предвид социалната насоченост на процеса на оземляване на безимотни и малоимотни граждани, сме предлагали да се обсъдят възможностите за предприемане на действия за приспособяване на тази схема към текущите правила на държавните помощи, ако е необходимо - да се приложи Регламент /ЕД/ 1535/2007 за прилагане на чл. 87 и чл. 88 от Договора за ЕО към помощите de minimis или друго възможно решение на въпроса, но към настоящия момент такива действия не са предприети. 
С разпоредбата на § 49 от ПЗР към ПМС 139/13.05.2011 г. за изменение и допълнение на ППЗСПЗЗ е определено, че в случаите, когато решенията за признато право на оземляване са постановени преди 31.12.2009 г., преписките се приключват по досегашния ред, т.е. правоимащите лица да ползват или придобиват земеделски земи, при преференциални условия и цени, когато процедурата не е приключила по обективни причини, независещи нито от органите по оземляване, нито от лицата с признато право на оземляване. 
С Постановление на Министерския съвет № 139 от 13.05.2011 г. / обн. ДВ, бр.39 от 20 май 2011 г./ за изменение и допълнение на Правилника за  прилагане на Закона за собствеността и ползуването на земеделските земи /ППЗСПЗЗ/ са отменени членове 37 - 40, 42 – 44. 
С § 52 от Постановлението са отменени Раздели I, II и III от Наредбата за оземляване на безимотни и малоимотни граждани. 
С така посочените изменения в ППЗСПЗЗ и Наредбата за оземляване на безимотни и малоимотни граждани, са отпаднали текстовете, свързани с оземляването на безимотни и малоимотни граждани и към настоящия момент тази процедура не се извършва.
 Тъй като оземляването се извършва без провеждане на тръжна процедура, с цел да се избегне елемента на държавна помощ, в представения законопроект, предоставянето на земите чрез оземляване, следва да се извършва по пазарни цени, определени от независим оценител.
             Със законопроекта се цели да се въведе един общ критерий по отношение на лицата, които ще бъдат оземлени, тъй като, видно от Допълнителните разпоредби на Закона за държавните помощи, поставянето в по-благоприятно положение на определен кръг субекти, се счита за държавна помощ. В тази връзка се отменят предимствата, дадени на лицата, посочени в сега съществуващия текст на чл. 21 от ЗСПЗЗ.
            Разпоредбите в ЗСПЗЗ, касаещи оземляването на безимотни и малоимотни граждани, не са отменени, но те не биха могли да се прилагат без разпоредбите на ППЗСПЗЗ и НОБМГ /отм./, които уреждат реда и условията за провеждане на процедурата по оземляване, тъй като правната норма никога не действа сама, а винаги в единство с множество други норми, като съставна част  от системата на правото като цяло. 

София, 02.07.2014г.	   			Вносители: